РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/494-15

18. децембар 2015. године

Б е о г р а д

З А П И С Н И К

38. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 26. НОВЕМБРА 2015. ГОДИНЕ

Седница је почела у 11,15 часова.

Седници је председавао Маријан Ристичевић, председник Одбора.

Седници су присуствовали чланови Одбора: Зоран Антић, Милан Ковачевић, Миодраг Николић, Жарко Богатиновић, Милија Милетић, Марјана Мараш, Горан Ћирић, Велимир Станојевић, Арпад Фремонд, Сабина Даздаревић као и Владан Милошевић, Дејан Нектаријевић, Надица Николић Танасијевић и Мирослав Маринковић, заменици чланова Одбора.

Седници нису присуствовали чланови Одбора: Јасмина Обрадовић, Верољуб Матић, Јован Марковић, Милан Кораћ и Душан Петровић.

Седници су присуствовали и народни посланици: Милан Новаковић, Ђорђе Стојшић и Милан Латковић.

Поред чланова Одбора седници су присуствовали: представници Владе Републике Србије: Драган Гламочић, саветник премијера за питања пољопривреде, представници Министарства пољопривреде и заштите животне средине: Зоран Рајић, државни секретар, Зоран Милићевић, удружење СПАС-Краљево, Златан Ђурић, Унија пољопривредних произвођача Сремска Митровица, Слободан Илић, шабачко удружење одгајивача говеда, Ненад Манић, банатска Асоцијација пољопривредника „Банатски паори“, Мирослав Киш, Асоцијација пољопривредника, Радован Пуача, Савез сељака, Васа Џигурски, удружење произвођача млека Србије као и представници средстава јавног информисања.

Председник Одбора Маријан Ристичевић је пре утврђивања дневног реда, предложио његову измену, тако да трећа тачка гласи – **Актуелна ситуација у вези Закона о пољопривредном земљишту и у вези исплате подстицаја пољопривредницима.** Трећа тачка би била разматрана као прва тачка дневног реда, а тачке један и два постају два и три. Четврта тачка је Разно. Предлог Маријана Ристичевића је усвојен једногласно, тако да је усвојен следећи

Д н е в н и р е д

1. Актуелна ситуација у вези Закона о пољопривредном земљишту и у вези исплате подстицаја пољопривредницима;
2. Разматрање Информације о раду Министарства пољопривреде и заштите животне средине за период април-јун 2015. године ( број 02-2038/15 од 13. августа 2015);
3. Разматрање Информације о раду Министарства пољопривреде и заштите животне средине за период јул-септембар 2015. године ( број 02-2744/15 од 27.октобра. 2015);
4. Разно .

Пре преласка на разматрање прве тачке дневног реда усвојени су, једногласно, записници 31, 32. и 33. седнице Одбора, које су одржане 1. октобра, 8. октобра и 21. октобра 2015. године, у тексту у коме су и предложене.

Прва тачка дневног реда **– Актуелна ситуација у вези Закона о пољопривредном земљишту и у вези исплате подстицаја пољопривредницима**

У уводним напоменама, Маријан Ристичевић, председник Одбора је оценио да је направљен добар Предлог закона о изменама и допунама Закона о пољопривредном земљишту, у чијој изради су учествовали и сами пољопривредни произвођачи. Циљ данашње расправе је да се преточи у амандмане све до чега се дође у истој, чиме ће се Предлог закона побољшати. По његовим речима, потребно је усагласити се око важних питања, као што су право закупа пољопривредног земљишта, давање запуштеног државног земљишта у закуп на лицитацији са почетном ценом 0 динара, право пречег закупа за воћаре, виноградаре, власнике пластеника, стакленика и сточаре под повољнијим условима, необрађено државно земљиште у пасивним крајевима на дужи рок да закупе произвођачи биомасе и обновљиве енергије, продаја земљишта малим пољопривредним произвођачима.

Зоран Рајић и саветник премијера Драган Гламочић представили су новине у Предлогу закона и разлоге за његово доношење, а то је пре свега чињеница да се 70% земљишта не даје у закуп или се налази у сивој зони. Овим Предлогом закона дефинише се да је пољопривредно земљиште од општег интереса и не може се користити у друге сврхе. Предлог предвиђа увођење књиге поља и плодоред, а новина је да ће се локалним самоуправама обуставити трансфер средстава из буџета, уколико не донесу програме на време. Такође, земљиште које није давано у закуп последње три године, сада ће се давати на лицитацији по цени од 0 динара, помера се време закупа са 20 на 30 година, а дефинише се и ко не може да уђе у посед државног земљишта, као и право пречег закупа. Такође, уколико се неовлашћено уђе у посед казна ће бити троструки износ највише просечне постигнуте цене по хектару на територији округа на којој се налази земљиште.

Зоран Рајић најавио да ће дуговање за подстицаје која држава има према пољопривредницима бити исплаћено у децембру ове или јануару наредне године. Договорено је да ово дуговање буде претворено у јавни дуг, који ће се уз камату између један и три одсто, исплатити произвођачима.

У дискусији су учествовали народни посланици: Маријан Ристичевић, Владан Милошевић, Милија Милетић, Миодраг Николић, Милан Ковачевић, Мирослав Маринковић, Горан Ћирић, Жарко Богатиновић, Ђорђе Стојшић, Милан Новаковић и Арпад Фремонд.

Након расправе о Предлогу закона у којој су учествовали и представници више удружења пољопривредних произвођача, Одбор је на основу члана 56. Пословника Народне скупштине, донео следећи:

З А К Љ У Ч А К

Одбор се захваљује свим удружењима пољопривредника који су учествовали у изради Предлога закона о изменама и допунама Закона о пољопривредном земљишту. Чланови Одбора остају отворени за сарадњу по питању предлога-амандмана за допуну Предлога закона са свим удружењима и појединцима који желе да га унапреде.

Друга и трећа тачка дневног реда - **Разматрање Информације о раду Министарства пољопривреде и заштите животне средине за период април-јун 2015. године ( број 02-2038/15 од 13. августа 2015) и Разматрање Информације о раду Министарства пољопривреде и заштите животне средине за период јул-септембар 2015. године ( број 02-2744/15 од 27.октобра. 2015)**

Одбор је на основу члана 229. став 4. Пословника Народне скупштине закључио да поднесе Народној скупштини следећи

ИЗВЕШТАЈ

Сагласно члану 229. Пословника Народне скупштине, Одбор је размотрио Информацију о раду Министарства пољопривреде и заштите животне средине за период април-јун 2015. године и одлучио да је прихвати.

Одбор је на основу члана 229. став 4. Пословника Народне скупштине закључио да поднесе Народној скупштини следећи

ИЗВЕШТАЈ

Сагласно члану 229. Пословника Народне скупштине, Одбор је размотрио Информацију о раду Министарства пољопривреде и заштите животне средине за период јул-септембар 2015. године и одлучио да је прихвати.

Четврта тачка дневног реда- **Разно.**

Под тачком-Разно није било пријављених за расправу,

Пошто других питања и предлога није било, седница је закључена у 14,45 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић